Doodskis-video: Twee vandag weer in hofTheo Martins Jackson en Willem Oosthuyzen in die hof voordat die vonnis gelewer is (27 Oktober 2017). Foto: Landi Slatter Theo Martins Jackson (29) en Willem Oosthuyzen (28), die mans wat skuldig bevind is op etlike aanklagte in die opspraakwekkende doodskis-saak, sal Donderdag weer in die Middelburg-hooggeregshof om borgtog aansoek doen. Marius Coertze, regsverteenwoordiger vir Jackson en Oosthuyzen, het aan Maroela Media gesê die saak kom voor dieselfde regter, regter Sheila Mphahlele, voor. Die staatsaanklaer is ook weer adv. Robert Molokoane. “Ons hoop regtig die aansoek sal vandag slaag,” het hy gesê. Oosthuyzen is in Oktober gevonnis op twee aanklagte van aanranding met die doel om ernstig te beseer, ontvoering, poging tot moord en intimidasie. Jackson is gevonnis op twee aanklagte van aanranding met die doel om ernstig te beseer, ontvoering, poging tot moord, intimidasie en dwarsboming van die gereg. Die twee mans se vonnis is op 9 November vanjaar aangepas en Oosthuyzen en Jackson is onderskeidelik tot effektief 11 jaar tronkstraf en 14 jaar tronkstraf gevonnis. Die mans wil die hof nou versoek om hulle op borgtog vry te laat hangende hul aansoek om verlof tot appèl teen hul vonnis. Oosthuyzen en Jackson se regspanne het in Oktober direk nadat hulle gevonnis is ŉ gesamentlike aansoek om verlof tot appèl by die hooggeregshof ingedien. Mphahlele het dié aansoek van die hand gewys. Oosthuyzen en Jackson het daarna besluit om hulle direk tot die appèlhof gewend. Coertze het Donderdag gesê die regspan het ŉ aansoek om verlof tot appèl sowat twee en ŉ half weke gelede by die appèlhof in Bloemfontein gaan indien. “Ons wag nou vir terugvoer. Die appèlhof is nou in reses en ons sal moontlik eers in Januarie terugvoer ontvang.” Die mans is gevonnis nadat hulle Victor Mlotshwa in ŉ doodskis ingedwing het. ŉ Video van die voorval is later wyd op sosiale media versprei.